
    Αθήνα  23  Νοεμβρίου  2011
Προς


τις  Εταιρείες Ορκωτών Ελεγκτών
[με την παράκληση να ενημερώσετε

σχετικά τους Ορκωτούς Ελεγκτές Λογιστές σας]
Θέμα:  Αναφορικά με θέματα ασφαλιστικών οργανισμών κατά την κατάρτιση των οικονομικών καταστάσεων (αναγνώριση εσόδων, λογιστικός χειρισμός επιχορήγησης δημοσίου, παρουσίαση υποχρεώσεων). 

Σας γνωστοποιούμε ότι το Εποπτικό Συμβούλιο κατά την υπ’ αριθμ. ΣΤ΄67/3/9.11.2011 συνεδρίασή του, αποφάσισε όπως σας διαβιβάσει την κατωτέρω εισήγηση του Επιστημονικού Συμβουλίου αναφορικά με θέματα ασφαλιστικών οργανισμών κατά την κατάρτιση των οικονομικών καταστάσεων (αναγνώριση εσόδων, λογιστικός χειρισμός επιχορήγησης δημοσίου, παρουσίαση υποχρεώσεων), προκειμένου να έχουμε τις απόψεις σας μέχρι 14 Δεκεμβρίου 2011.
<< ΘΕΜΑΤΑ Δ.Π.Χ.Α. ΑΣΦΑΛΙΣΤΙΚΩΝ ΟΡΓΑΝΙΣΜΩΝ

Με το Ν. 3556/2007 οι ασφαλιστικοί οργανισμοί υποχρεούνται από 01.01.2008 να εφαρμόζουν Διεθνή Λογιστικά Πρότυπα (Δ.Π.Χ.Α.). Για την επιτυχή και ομοιόμορφη εφαρμογή των προτύπων, υπάρχουν ορισμένα θέματα που είναι χρήσιμο να αποσαφηνιστούν μέσω διαβούλευσης και συναίνεσης. Τα θέματα αυτά είναι:

(1) Η αναγνώριση των εσόδων από ασφαλιστικές εισφορές.

Σε όλους τους ασφαλιστικούς οργανισμούς οι εισφορές προβλέπεται να καταβάλλονται σε τακτική βάση, συνήθως μηνιαία ή διμηνιαία. Ωστόσο, και ανάλογα με τον φορέα, η καταβολή των εισφορών από τους εργοδότες των ασφαλισμένων ή από τους ίδιους τους ασφαλισμένους, γίνεται με σημαντική καθυστέρηση η οποία έχει αυξηθεί τα τελευταία χρόνια λόγω της οικονομικής κρίσης. Οι καθυστερημένες εισφορές που επιβαρύνονται με προσαυξήσεις, συνήθως ρυθμίζονται για καταβολή σε δόσεις, αλλά και πάλι σε αρκετές περιπτώσεις δεν καταβάλλονται σύμφωνα με τη χρονοδιάγραμμα της ρύθμισης. Μάλιστα, σε ορισμένους ασφαλιστικούς οργανισμούς η καθυστέρηση είναι πολύ μεγάλη, οι δε καθυστερημένες εισφορές εισπράττονται είτε εφάπαξ κατά την συνταξιοδότηση, είτε σε δόσεις με παρακράτηση από την σύνταξη, ή και με τους δύο τρόπους.

Το ερώτημα που τίθεται για το εν λόγω θέμα, είναι, ποιο είναι το έσοδο από τις ασφαλιστικές εισφορές, πότε αναγνωρίζεται χρονικά και ποιες γνωστοποιήσεις πρέπει να γίνονται στις οικονομικές καταστάσεις.

Θέση

Μια λογική προσέγγιση, που πληροί τα κριτήρια του δουλευμένου και της απαιτούμενης βεβαιότητας του εσόδου, είναι να αναγνωρίζεται ως έσοδο σε κάθε ημερομηνία αναφοράς των οικονομικών καταστάσεων το σύνολο των δουλευμένων κατά την εν λόγω ημερομηνία εισφορών που εισπράττονται έως την ημερομηνία έγκρισης των οικονομικών καταστάσεων από το αρμόδιο όργανο. Για παράδειγμα, αν η ημερομηνία αναφοράς των οικονομικών καταστάσεων είναι η 31.12.2011 και οι οικονομικές καταστάσεις οριστικοποιούνται (κλείνουν) την 30.06.2012, ως έσοδο από εισφορές για την χρήση 2011, θα αναγνωρισθεί το σύνολο των δουλευμένων έως την 31.12 εισφορών περιλαμβανομένων των σχετικών προσαυξήσεων που θα εισπραχθούν έως την 30.06.2012, ανεξαρτήτως της περιόδου που αφορούν. Δηλαδή, αν τον Μάρτιο του 2012 διακανονισθούν και πληρωθούν εισφορές που αφορούν την χρήση 2007, τα σχετικά ποσά θα αναγνωρισθούν ως έσοδα της χρήσεως 2011.

Στις σημειώσεις των οικονομικών καταστάσεων γίνεται ανάλυση των εσόδων της χρήσεως, σε εισφορές που προέκυψαν στην χρήση, σε εισφορές που λογίσθηκαν στην χρήση αλλά είχαν προκύψει σε προηγούμενες χρήσεις και σε προσαυξήσεις λόγω εκπρόθεσμης καταβολής. Γνωστοποιούνται επίσης τα ανείσπρακτα ασφάλιστρα των ασφαλισμένων του τέλους της περιόδου, χωρίς τυχόν προσαυξήσεις, που ο οργανισμός εκτιμά ότι συνεχίζουν την ασφάλισή τους, καθώς και η βάση της εκτίμησης αυτής.

Ερώτημα για διαβούλευση

Είναι αποδεκτή και σύμφωνη με τα Δ.Π.Χ.Α., η ανωτέρω προτεινόμενη λύση; Υπάρχει κάποια άλλη λύση; Αν ναι ποια είναι και πως στοιχειοθετείται;

(2) Οι επιχορηγήσεις που λαμβάνονται από το κράτος για την κάλυψη των ελλειμμάτων.

Το ερώτημα που τίθεται για τις επιχορηγήσεις που λαμβάνονται από το κράτος, είναι αν συνιστούν έσοδο ή στοιχείο των ιδίων κεφαλαίων της χρήσης στην οποία αναλογούν.

Αν οι επιχορηγήσεις του κράτους θεωρηθούν έσοδο και αναγνωρισθούν στην κατάσταση αποτελεσμάτων, είναι προφανές ότι δεν θα εμφανίζεται σε κάθε χρήση το πραγματικό έλλειμμα ή ενδεχομένως το πλεόνασμα αυτής. Στην περίπτωση αυτή το κράτος εξομοιώνεται ως προς την καταβολή των επιχορηγήσεων με τους ασφαλισμένους ή θεωρείται ως ένας τρίτος που επιχορηγεί τους ασφαλιστικούς οργανισμούς χωρίς να εμπλέκεται σε αυτούς.

Αν οι επιχορηγήσεις του κράτους θεωρηθούν στοιχείο της καθαρής θέσης, το κράτος εκλαμβάνεται ως ιδιοκτήτης των ασφαλιστικών οργανισμών, δεδομένου του ρόλου του ως εγγυητής και διαχειριστής των παροχών στα πλαίσια της επιβαλλόμενης από το σύνταγμα προστασίας των συντάξεων και των παροχών υγείας προς τους ασφαλισμένους.

Θέση

Στα πλαίσια των προαναφερόμενων και με δεδομένο ότι ο ρόλος του κράτους είναι καταλυτικός, αφού θεσπίζει και ιδρύει τους ασφαλιστικούς οργανισμούς, ρυθμίζει και κατευθύνει μέσω της από αυτό διοριζόμενης διοίκησης την λειτουργία τους και εγγυάται την καταβολή των παροχών, μπορεί να θεωρηθεί ότι το κράτος ταυτίζεται με τον ιδιοκτήτη και οι επιχορηγήσεις που καταβάλλει στους ασφαλιστικούς οργανισμούς άνευ επιστροφής, προσιδιάζουν περισσότερο με στοιχείο της καθαρής θέσης. Προκρίνεται συνεπώς να αναγνωρίζονται οι επιχορηγήσεις του κράτους σε ιδιαίτερο λογαριασμό της καθαρής θέσης με τον τίτλο «Επιχορηγήσεις από το κράτος».

Ερώτημα για διαβούλευση

Είναι αποδεκτή και σύμφωνη με τα Δ.Π.Χ.Α., η ανωτέρω προτεινόμενη λύση; Αν οι επιχορηγήσεις από το κράτος θεωρηθούν έσοδο ποιο είναι το ισχυρό επιχείρημα υπέρ αυτής της άποψης;

(3) Οι προβλέψεις για παροχές στους ασφαλισμένους και οι παρεχόμενες γνωστοποιήσεις σχετικά με τον προσδιορισμό τους. 

Από τα Δ.Π.Χ.Α. δεν προβλέπεται κάτι συγκεκριμένο για τις παροχές προς τους ασφαλισμένους από τους Κρατικούς Ασφαλιστικούς Οργανισμούς και επιπλέον με βάση το Δ.Λ.Π. 26 το οποίο αναφέρεται στις απαιτήσεις Λογιστικής και Αναφοράς από Προγράμματα Παροχών Συνταξιοδότησης, οι Κρατικοί Ασφαλιστικοί Οργανισμοί εξαιρούνται από τις απαιτήσεις εφαρμογής του εν λόγω προτύπου (παράγραφος 7).

Με δεδομένη την απουσία συγκεκριμένης πρόβλεψης για το εν λόγω αντικείμενο, τα θέματα που προκύπτουν σε σχέση με την με την χρηματοοικονομική αναφορά είναι:

(α) ποιά είναι η ενδεδειγμένη μέθοδος προσδιορισμού των αναλογιστικών υποχρεώσεων;

(β) πρέπει οι εν λόγω υποχρεώσεις να αναγνωρίζονται στον ισολογισμό στα πλαίσια των οριζομένων από τα Δ.Π.Χ.Α.;

(γ) ποιες γνωστοποιήσεις πρέπει να παρέχονται στις σημειώσεις των οικονομικών καταστάσεων σχετικά με τις εν λόγω προβλέψεις, ανεξάρτητα του αν αναγνωρίζονται ή όχι στον ισολογισμό.

(α) Μέθοδος προσδιορισμού των προβλέψεων.

Στα Δ.Π.Χ.Α. υπάρχουν δύο σχετικά με το εν λόγω θέμα Πρότυπα που πρέπει να εξετασθούν:
· Το Δ.Λ.Π. 19 «Παροχές σε Εργαζομένους», το οποίο για τις παροχές των εργαζομένων σε μια επιχείρηση, κατά ή μετά την συνταξιοδότηση, καθιερώνει την μέθοδο «Projected Unit Credit Method (PUCM)» η οποία είναι ίσως ενδεδειγμένη για παροχές συνταξιοδότησης. Με βάση την εν λόγω μέθοδο, σε κάθε ημερομηνία ισολογισμού σχηματίζεται αναλογιστική πρόβλεψη που αναλογεί στις δεδουλευμένες μέχρι την ημερομηνία ισολογισμού παροχές. Για παράδειγμα αν ένας ασφαλισμένος έχει καταβάλει μέχρι την ημερομηνία ισολογισμού ασφαλιστικές εισφορές 10 ετών στις οποίες αναλογεί σύνταξη 5 ετών, αναγνωρίζεται ως υποχρέωση, το ποσό που αναλογιστικά αντιστοιχεί στην σύνταξη των 5 ετών.

· Το Δ.Π.Χ.Α. 4 «Ασφαλιστήρια Συμβόλαια» που ασχολείται γενικά με τον σχηματισμό προβλέψεων σε σχέση με ασφαλιστήρια συμβόλαια, τα οποία είναι συμβάσεις με συγκεκριμένα χαρακτηριστικά. Αν και στους ασφαλιστικούς οργανισμούς δεν υπάρχουν συμβόλαια, αλλά υποχρεωτική βάσει νόμου ασφάλιση των πολιτών, μπορεί να θεωρηθεί ότι υπάρχει ταύτιση, με την έννοια ότι και στις δύο περιπτώσεις υπάρχουν προσδιορίσιμες χρηματοροές που εισπράττονται (από την Ασφαλιστική Εταιρεία – Ασφαλιστικά Οργανισμό) και προσδιορίσιμες χρηματοροές που πληρώνονται προς τους ασφαλισμένους και των δύο οντοτήτων. Συνεπώς, είναι ενδεδειγμένη η εφαρμογής της ίδιας μεθοδολογίας ως προς τον προσδιορισμό των προβλέψεων, που είναι η διαφορά της παρούσας αξίας των αναμενόμενων χρηματοροών (εκροών – εισροών).

Για την κατανόηση της μεθοδολογίας προσδιορισμού και με τις δύο μεθόδους, παρατίθεται απλοποιημένο μαθηματικό παράδειγμα στο οποίο αγνοούνται οι δημογραφικές αναλογιστικές παραδοχές και οι χρηματοοικονομικές μεταβλητές είναι απλουστευμένες. Επί πλέον έχουν γίνει απλοποιήσεις στο χρόνο των χρηματοροών.

Παράδειγμα

Έστω ασφαλισμένος που ασφαλίζεται στον ασφαλιστικό φορέα “Φ” την 01.01.2011, θα πληρώνει ετήσια εισφορά 4.000 ευρώ για 35 χρόνια, δηλαδή έως το έτος 2045 και θα λαμβάνει ετήσια σύνταξη 9.000 ευρώ για 15 χρόνια, δηλαδή από το 2046 έως το 2060. Το σύνολο των ετησίων εισφορών (4.000 ευρώ) εισπράττεται από τον ασφαλιστικό οργανισμό στο μέσον κάθε έτους και το σύνολο της σύνταξης (15*9.000=135.000 ευρώ), θα καταβληθεί εφάπαξ στο μέσον του συντάξιμου χρόνου των 15 ετών, δηλαδή στο μέσον του έτους 2053. Με βάση τα παραπάνω, η υποχρέωση που πρέπει να αναγνωρισθεί, για παράδειγμα κατά την 31.12.2033, στις οικονομικές καταστάσεις του ασφαλιστικού οργανισμού για τον εν λόγω ασφαλισμένο που έχει ασφάλιση 23 ετών, (2011-2033), με υποθετικό προεξοφλητικό επιτόκιο 5%, θα είναι και με τις δύο μεθόδους:

Μέθοδος PUCM. 

Η δουλευμένη έως την 31.12.2033 σύνταξη που αντιστοιχεί στα 23 χρόνια ασφάλισης είναι: (15*23)/35=9,86*9.000=88.714 ευρώ. Η σύνταξη αυτή θα καταβληθεί στο μέσον του έτους 2053, δηλαδή 19,5 έτη μετά την 31.12.2033 και συνεπώς η υποχρέωση που θα αναγνωρισθεί στον ισολογισμό είναι (88.714/1,05)19,5=34.250 ευρώ. Την 31.12.2034, ένα έτος μετά, η σύνταξη που αντιστοιχεί στα 24 πλέον χρόνια ασφάλισης είναι (15*24)/35=92.571 ευρώ. Η σύνταξη αυτή θα καταβληθεί στο μέσον του έτους 2053, δηλαδή 18,5 έτη μετά την 31.12.2034 και συνεπώς η παρούσα αξία της είναι (92.571/1,05)18,5=37.527. Βάσει αυτών, η υποχρέωση στον ισολογισμό της 31.12.2034 θα ανέρχεται σε 37.527 ευρώ και τα αποτελέσματα της χρήσεως 2034 θα επιβαρυνθούν με την μεταβολή της υποχρέωσης (37.527-34.250 = 3.277). 

Μέθοδος προεξόφλησης των αναμενόμενων μελλοντικών χρηματοροών (EFCF).

Η υποχρέωση που υπάρχει για τον εν λόγω ασφαλισμένο κατά την 31.12.2033 είναι η διαφορά της παρούσας αξίας της δέσμευσης για καταβολή σύνταξης 15*9.000=135.000 ευρώ και της παρούσας αξίας των υπολοίπων οφειλόμενων εισφορών από τον ασφαλισμένο που είναι οι εισφορές 12 ετών (2034 έως 2045), δηλαδή 12*4.000=48.000 ευρώ. Με την παραδοχή ότι το ποσό των 48.000 ευρώ θα καταβληθεί στο μέσον της εναπομένουσας ασφαλιστικής ζωής, δηλαδή σε 6 έτη, το ποσό της υποχρέωσης ανέρχεται σε [(135.000/1,05)19,5] – [(48.000/1,05)6] = 16.303. Την 31.12.2034, ένα έτος μετά, η διαφορά των παρουσών αξιών θα είναι: [(135.000/1,05)18,5] – [(44.000/1,05)5,5] = 21.093 ευρώ. Βάσει αυτών η υποχρέωση που θα αναγνωρισθεί στον ισολογισμό την 31.12.2034 θα είναι 21.093 ευρώ και τα αποτελέσματα της περιόδου 2034 θα επιβαρυνθούν με την διαφορά της υποχρέωσης 21.093 – 16.303 = 4.790 ευρώ.

Στη μέθοδο της προεξόφλησης των αναμενόμενων μελλοντικών χρηματοροών, όπως ισχύει στη χώρα μας, τίθεται ένα επιπλέον θέμα. Το θέμα αυτό σχετίζεται με το αν στις μελλοντικές χρηματοροές θα συμπεριληφθούν και οι νέοι (μελλοντικοί) ασφαλισμένοι που δεν υπάρχουν κατά τον χρόνο του ισολογισμού, αλλά θα ενταχθούν στο μέλλον στον Ασφαλιστικό Οργανισμό. Η άποψη να περιληφθούν στον προσδιορισμό της πρόβλεψης, οι μελλοντικοί ασφαλισμένοι στηρίζεται: α) στην φιλοσοφία του ασφαλιστικού συστήματος «Pay As You Go», στο οποίο οι παροχές προς τους συνταξιούχους καλύπτονται σε σημαντικό βαθμό από τις τρέχουσες εισφορές των ασφαλισμένων και β) στην υποχρεωτική με το υπάρχον σύστημα, βάσει νόμου, ασφάλιση. Ωστόσο, η συμπερίληψη των μελλοντικά ασφαλισμένων στον προσδιορισμό της πρόβλεψης, δεν είναι συμβατή με την αρχή του δουλευμένου που αποτελεί θεμελιώδη αρχή για τα Δ.Π.Χ.Α.. Επιπλέον, προϋποθέτει τη χρήση πολλών μεταβλητών που εμπεριέχουν σημαντική αβεβαιότητα, και καθιστούν τις εν λόγω προβλέψεις υπερβολικά ευαίσθητες ακόμα και σε ανεπαίσθητες  μεταβολές των εν λόγω μεταβλητών, γεγονός που επίσης δημιουργεί πρόβλημα, αναφορικά  με την αξιόπιστη επιμέτρηση των εν λόγω προβλέψεων.

Θέση

Βάσει των προαναφερθέντων η πλέον ενδεδειγμένη μέθοδος προσδιορισμού των προβλέψεων από τους Ασφαλιστικούς Οργανισμούς, είναι η μέθοδος EFCF (προεξόφληση των αναμενόμενων μελλοντικών χρηματοροών), όπως αυτές προδιαγράφονται από την εκάστοτε ισχύουσα νομοθεσία και χωρίς να λαμβάνονται υπόψη  οι μελλοντικά  ασφαλισμένοι. 

Ερώτημα για διαβούλευση

Είναι αποδεκτή και σύμφωνη με τα Δ.Π.Χ.Α., η ανωτέρω προτεινόμενη λύση; Αν όχι γιατί; 
(β) Αναγνώριση ή μη αναγνώριση των προβλέψεων στον ισολογισμό.

Διεθνώς επικρατούν δύο απόψεις σχετικά με το εν λόγω θέμα. Η πρώτη άποψη είναι υπέρ της αναγνώρισης των εν λόγω προβλέψεων στον ισολογισμό. Η άποψη αυτή τεχνικά, είναι απολύτως σύμφωνη με τα Δ.Π.Χ.Α., που έχουν ως βασική αρχή την αναγνώριση στον ισολογισμό όλων (σχεδόν) των στοιχείων που έχουν προκύψει κατά την ημερομηνία του ισολογισμού και μπορούν να επιμετρηθούν με σχετική αξιοπιστία.

Με βάση την δεύτερη άποψη, οι εν λόγω υποχρεώσεις προσδιορίζονται και αναφέρονται στις σημειώσεις των οικονομικών καταστάσεων, αλλά δεν αναγνωρίζονται στον ισολογισμό. Τα βασικά επιχειρήματα υπέρ της δεύτερης άποψης είναι ότι: (α) υπό το καθεστώς του συστήματος λειτουργίας των ασφαλιστικών οργανισμών (pay as you go), οι υποχρεώσεις για καταβολή των παροχών προκύπτουν όταν οι ασφαλισμένοι δικαιούνται ταμιακά την καταβολή τους και (β) η εμφάνιση στον ισολογισμό αυτών των υποχρεώσεων, με δραματική επιδείνωση κυρίως των ιδίων κεφαλαίων των Ασφαλιστικών Οργανισμών, δεν είναι καθοριστικής σημασίας για την χρηματοοικονομική πληροφόρηση που παρέχεται μέσω των  οικονομικών τους  καταστάσεων. 

Θέση

Οι εν λόγω προβλέψεις αναγνωρίζονται στον ισολογισμό καθώς, όπως προαναφέρθηκε, πληρούνται τα κριτήρια του δουλευμένου κατά την ημερομηνία του ισολογισμού και υπάρχει επαρκής αξιοπιστία στην επιμέτρησή των σχετικών μεγεθών.  Επιπλέον, οι προβλέψεις αυτές έχουν ιδιαίτερα μεγάλη σημασία για το μακροχρόνιο σχεδιασμό του ασφαλιστικού συστήματος ενώ η μη αναγνώρισή τους στον ισολογισμό και η μεταφορά τους στο χώρο των σημειώσεων σηματοδοτεί την υποβάθμιση της σημασίας τους.
Ερώτημα για διαβούλευση

Είναι αποδεκτή και σύμφωνη με τα Δ.Π.Χ.Α., η ανωτέρω προτεινόμενη λύση; Υπάρχουν κάποια πειστικά επιχειρήματα που ενισχύουν την μη αναγνώριση των εν λόγω προβλέψεων στον ισολογισμό; 

(γ) Παρεχόμενες γνωστοποιήσεις.

Θέση

Οι παρεχόμενες γνωστοποιήσεις πρέπει να περιλαμβάνουν τουλάχιστον: (α) την εξέλιξη του αριθμού των ασφαλισμένων και των συνταξιούχων κατά την τελευταία πενταετία, καθώς και την προβλεπόμενη εξέλιξη τους για την επόμενη πενταετία, (β) τις δημογραφικές και χρηματοοικονομικές μεταβλητές που χρησιμοποιήθηκαν για τον προσδιορισμό των αναλογιστικών προβλέψεων, (γ) Ανάλυση ευαισθησίας της πρόβλεψης σε εύλογες μεταβολές των βασικών μεταβλητών και (δ) Μια συμφωνία του υπολοίπου αρχής και τέλους χρήσεως της πρόβλεψης, που θα παρουσιάζει τις καταβληθείσες παροχές, το προκύψαν κατά τη διάρκεια της χρήσεως κόστος παροχών, το χρηματοοικονομικό κόστος από την ανέλιξη της υποχρέωσης και την μεταβολή της υποχρέωσης από την αναθεώρηση των αναλογιστικών μεταβλητών (αναλογιστικό κέρδος – ζημία) και (ε) τα ίδια με ανωτέρω στοιχεία (α) έως (δ), λαμβάνοντας υπόψη και τους μελλοντικά ασφαλισμένους.
Ερώτημα για διαβούλευση

Είναι επαρκείς, (ή υπερβολικές) οι ανωτέρω γνωστοποιήσεις; Υπάρχουν και άλλες που πρέπει να παρέχονται στις οικονομικές καταστάσεις, ή κάποιες από τις ανωτέρω που δεν πρέπει να παρέχονται; Εάν ναι, ποιες είναι αυτές;

 (4)  Έλεγχος και δημοσιότητα των οικονομικών καταστάσεων των ασφαλιστικών οργανισμών.

Βάσει του Πλαισίου των Δ.Π.Χ.Α., η υιοθέτησή τους από μία οντότητα, αποσκοπεί βασικά στην παροχή κάποιων ελάχιστων πληροφοριών προς τους εξωτερικούς χρήστες των οικονομικών καταστάσεων, που στη συγκεκριμένη περίπτωση είναι κυρίως οι ασφαλισμένοι, οι συνταξιούχοι και το κοινωνικό σύνολο γενικότερα  που επιβαρύνεται με τα ελλείμματα των Ασφαλιστικών Οργανισμών μέσω των  επιχορηγήσεων που δίδονται σε αυτούς από το Κράτος. Σύνταξη οικονομικών καταστάσεων βάσει των Δ.Π.Χ.Α., για εσωτερική μόνο χρήση από τον Ασφαλιστικό Οργανισμό και την Εποπτεύουσα Κρατική Αρχή, οι οποίοι έχουν την δυνατότητα να αντλήσουν απευθείας, τις πληροφορίες που χρειάζονται, θα προσέθετε άσκοπο υπερβολικό κόστος και συνεπώς δεν νοείται.

Θέση

Οι κατά τα Δ.Π.Χ.Α συνταγμένες οικονομικές καταστάσεις ελέγχονται από Νόμιμους Ελεγκτές του Ν. 3693/2008, οι οποίοι εκδίδουν έκθεση ελέγχου βάσει των Διεθνών Προτύπων Ελέγχου. Οι οικονομικές καταστάσεις μαζί με την Έκθεση Ελέγχου του Νόμιμου Ελεγκτή, αναρτώνται στον δικτυακό τόπο του Ασφαλιστικού Οργανισμού για πέντε τουλάχιστον έτη.
Ερώτημα για διαβούλευση

Είναι ενδεδειγμένη η  ανωτέρω θέση; Αν όχι γιατί;»
Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής

Κοινοποίηση:

· Επιστημονικό Συμβούλιο Σ.Ο.Ε.Λ. 

